REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/168-22

09. novembar 2022. godine

B e o g r a d

ZAPISNIK

SA 13. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 09. NOVEMBRA 2022. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Sandra Božić, Uglješa Mrdić, Aleksandar Marković, Aleksandar Mirković, Ana Miljanić, Vojislav Mihailović, Dragana Rakić, Sanja Marić i Života Starčević.

Sednici su prisustvovali zamenici članova Odbora: Svetozar Vujačić, zamenik člana Veroljuba Matića, Danijela Vujičić, zamenik člana Đorđa Komlenskog, Slaviša Ristić, zamenik člana Janka Veselinovića, Stefan Jovanović, zamenik člana Miroslava Aleksića i Radmila Vasić, zamenik člana Boška Obradovića.

Sednici nisu prisustvovali članovi Odbora: Veroljub Matić, Đorđe Komlenski, Dunja Simonović Bratić, Violeta Filip, Janko Veselinović, Miroslav Aleksić i Boško Obradović.

Predsednik Odbora je ukazao da je sednicu sazvao u roku kraćem od tri dana zbog potrebe da se Ministarstvu finansija dostavi predlog Skupštinskog budžeta za 2023. godinu, u što kraćem roku, radi uključivanja istog u nacrt budžeta Republike Srbije za narednu godinu.

Sednici su prisustvovali Srđan Smiljanić,generalni sekretar Narodne skupštine, Dario Kukolj, pomoćnik generalnog sekretara i Dara Popović Kupusinac, načelnik Odeljenja za budžetske i finansijsko računovodstvene poslove.

Na predlog predsednika, Odbor je jednoglasno, utvrdio sledeći:

DNEVNI RED:

1. Razmatranje ostavke koju je na funkciju narodnog poslanika podneo Marko Kešelj (01 broj: 118-2345/22 od 3. novembra 2022. godine),

2.Razmatranje Rešenja Republičke izborne komisije o dodeli mandatanarodnog poslanika radi popune upražnjenog poslaničkog mesta u Narodnoj skupštini (03 Broj: 013-2423/22 od 9. novembra 2022. godine),

3. Utvrđivanje predloga Skupštinskog budžeta za 2023. godinu, koji je pripremio generalni sekretar Narodne skupštine (21 Broj: 400-2406/22-2 od 8. novembra 2022. godine),

4. Razmatranje predloga odluke o izmeni i dopuni Odluke o obrazovanju i načinu rada konkursne komisije za sprovođenje internog i javnog konkursa za popunjavanje radnih mesta u Službi Narodne skupštine, koji je podneo generalni sekretar Narodne skupštine (03 Broj 02-1388/21 -1 od 31. oktobra 2022. godine),

5. Davanje saglasnosti na Pravilnik o izmenama i dopunama Pravilnika o unutrašnjem uređenju i sistematizaciji radnih mesta u Službi Narodne skupštine, koji je podneo generalni sekretar Narodne skupštine (03 Broj 02-461/19-2 od 31. oktobra 2022. godine),

6. Razmatranje zahteva generalnog sekretara Narodne skupštine za pribavljanje saglasnosti za zasnivanje radnog odnosa na neodređeno vreme u Službi Narodne skupštine (21 broj 02-461/22 od 09. novembra 2022. godine).

**Prva tačka dnevnog reda:** Razmatranje ostavke koju je na funkciju narodnog poslanika podneo narodni poslanik Marko Kešelj

Predsednik je konstatovao da je ostavka Marka Kešelja, u skladu sa Zakonom o izboru narodnih poslanika i Poslovnikom, overena kod nadležnog državnog organa i u zakonskom roku predata na pisarnicu Narodne skupštine.

Predsednik Odbora je predložio da Odbor Narodnoj skupštini podnese izveštaj o nastupanju slučaja iz člana 131. stav 2. tačk a 6. Zakona o izboru narodnih poslanika u kome se podnošenje ostavke navodi kao razlog za prestanak mandata narodnom poslaniku, s predlogom da Narodna skupština konstatuje prestanak mandata imenovanom narodnom poslaniku.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je utvrdio da je podnošenjem ostavke narodnog poslanika Marka Kešelja, izabranog sa izborne liste ''ALEKSANDAR VUČIĆ - ZAJEDNO MOŽEMO SVE'', nastupio slučaj iz člana 131. stav 2. tačka 6. Zakona o izboru narodnih poslanika, u kome se podnošenje ostavke navodi kao jedan od razloga za prestanak mandata narodnom poslaniku pre nego što se potvrde mandati za dve trećine narodnih poslanika iz narednog saziva Narodne skupštine.

Mandat narodnog poslanika prestaje danom podnošenja ostavke, u skladu sa članom 132. stav 5. Zakona o izboru narodnih poslanika, te Odbor predlaže da Narodna skupština u smislu člana 133. istog zakona, konstatuje da je imenovanom prestao mandat narodnog poslanika.

Popunjavanje upražnjenih poslaničkih mesta izvršiće se dodeljivanjem mandata drugim kandidatima u skladu sa članom 135. Zakona.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Druga tačka dnevnog reda:** Razmatranje Rešenja Republičke izborne komisije o dodeli mandatanarodnog poslanika

Predsednik je upoznao članove Odbora je dostavljeno Rešenje Republičke izborne komisije o dodeli mandata Nenadu Filipoviću i Uverenje o izboru imenovanog za narodnog poslanika. Podsetio je da je Odbor, u skladu sa odredbama člana 199. Poslovnika, ovlašćen da izvrši uvid u Rešenje Republičke izborne komisije i Uverenje o izboru narodnog poslanika, radi utvrđivanja istovetnosti podataka.

Diskusije nije bilo.

Odbor je, na predlog predsednika, jednoglasno usvojio i Narodnoj skupštini podneo sledeći

I Z V E Š T A J

Odbor je konstatovao da je prestankom mandata narodnom poslaniku Antoneli Jelić, izabranoj sa Izborne liste ''IVICA DAČIĆ - PREMIJER SRBIJE'', ostalo upražnjeno poslaničko mesta u Narodnoj skupštini, u skladu sa odredbom člana 131. Zakona o izboru narodnih poslanika.

Kada narodnom poslaniku mandat prestane pre nego što se potvrde mandati za dve trećine narodnih poslanika iz narednog saziva, mandat se dodeljuje kandidatu sa izborne liste na način utvrđen u čl. 134. i 135. Zakona o izboru narodnih poslanika.

Odbor je, postupajući u skladu sa odredbama člana 199. Poslovnika Poslovnika Narodne skupštine, izvršio uvid u Rešenje Republičke izborne komisije i Uverenje o izboru narodnog poslanika Nenada Filipovića, izabranog sa Izborne liste ''IVICA DAČIĆ - PREMIJER SRBIJE'' i utvrdio da su podaci o izboru narodnog poslanika istovetni sa podacima iz Rešenja Republičke izborne komisije, čime su se stekli uslovi za potvrđivanje mandata imenovanom narodnom poslaniku.

Odbor predlaže da Narodna skupština odmah po prijemu ovog izveštaja, konstatuje potvrđivanje mandata novoizabranom narodnom poslaniku Nenadu Filipoviću.

Za izvestioca Odbora na sednici Narodne skupštine određen je Milenko Jovanov, predsednik Odbora.

**Treća tačka dnevnog reda:** Utvrđivanje predloga Skupštinskog budžeta za 2023. godinu koji je pripremio generalni sekretar Narodne skupštine

Predsednik Odbora je ukazao da je Zakonom o Narodnoj skupštini, u članu 64. propisano da Narodna skupština samostalno utvrđuje i raspolaže sredstvima za njen rad, a članom 65. da generalni sekretar Narodne skupštine priprema predlog skupštinskog budžeta u skladu sa zakonom i Poslovnikom i podnosi ga Odboru koji utvrđuje predlog skupštinskog budžeta. Utvrđeni predlog skupštinskog budžeta dostavlja se Ministarstvu finansija na mišljenje.

S tim u vezi napomenuo je da je dopisom Ministarstva finansija od 8. novembra, zatraženo da Odbor dostavi predlog skupštinskog budžeta za 2023. godinu. Dalje je konstatovao da su članovima Odbora dostavljeni: predlog Skupštinskog budžeta za 2023. godinu koji je pripremio generali sekretar, dopis Ministarstva finansija i Zaključak Republičke izborne komisije o usvajanju finansijskog plana RIK-a za 2023. godinu, koji je sastavni deo skupštinskog budžeta za 2023. godinu.

U uvodnom obraćanju, generalni sekretar je, iz razloga celishodnosti, članovima Odbora obrazložio tačke od 3. do 6. utvrđenog dnevnog reda. Obrazlažući podneti predlog skupštinskog budžeta za 2023. godinu, naveo je da se najveće promene odnose na povećanje plata od 12,5% koje je predviđeno Nacrtom zakona o budžetu za 2023. godinu, počev od januara 2023. godine, na pozicijama koje se odnose na plate narodnih poslanika i zaposlenih u Službi Narodne skupštine: 34 miliona dinara za plate državnih službenika i nameštenika i 109 miliona dinara za plate narodnih poslanika; da su predlogom skupštinskog budžeta opredeljena sredstva za zamenu konferencijskog sistema koji se nalazi u Velikoj sali Doma Narodne skupštine; da je isti bio donacija Vlade Republike Italije iz 2001. godine, i to kao polovan i da je zbog dotrajalosti neophodna zamena istog. Dalje je naveo da su sve promene u vezi sa povećanjem, odnosno smanjenjem pozicija u budžetu posledica preporuka Državnog revizora: stavka koja se odnosi na troškove putovanja za narodne poslanike je povećana sa 80 na 220 miliona dinara jer je revizor dao preporuku da se naknada za korišćenje sopstvenog vozila iskazuje na kontu putovanja. Istakao je i da se jedna od većih promena u budžetu odnosi na naknadu za ishranu za zaposlene u vreme održavanja sednica Narodne skupštine (bon) koja se iskazivala na kontu plata, a prema preporuci Državnog revizora iskazuje se na kontu naknada u naturi, tako da iz tog razloga povećanje na tom kontu iznosi 60 miliona dinara.

Generalni sekretar je, u vezi sa Četvrom tačkom obrazložio da se izmena i dopuna Odluke O o obrazovanju i načinu rada konkursne komisije za sprovođenje internog i javnog konkursa za popunjavanje radnih mesta u Službi Narodne skupštine predlaže zbog potrebe potrebe da se izborni postupak u Službi Narodne skupštine racionalizuje i unapredi.

U vezi sa Petom tačkom dnevnog reda, napomenuo je da se izmene i dopune Pravilnika o unutrašnjem uređenju i sistematizaciji radnih mesta odnose samo na sadržinu obrazaca kompetencija za svako radno mesto.

Obrazlažući zahtev za pribavljanje saglasnosti za zapošljavanje iz Šeste tačke, ukazao je da se isti odnosi na zapošljavanje 35 zaposlenih; da je 2014. godine u Narodnoj skupštini bilo zaposleno 411 državnih službenika, a da je trenutno zaposleno 349 lica, od kojih je 248 državnih službenika i 101 nameštenik; da je smanjeni broj zaposlenih posledica prirodnog odliva, prelazaka u druge državne organe, ukazavši pri tome da se broj od 35 ne odnosi nužno na novo zapošljavanje, iako ni to nije isključeno. Napomenuo je i da se prema zakonu koji je na snazi svako preuzimanje iz drugog državnog organa smatra kao novo zapošljavanje.

U diskusiji su učestovali: Slaviša Ristić, Radmila Vasić i Srđan Smiljanić.

Slaviša Ristić je preneo molbu člana Odbora, Janka Veselinovića, da se u budžetu za narednu godinu predvidi pozicija za izradu parking mesta za bicikle, dok je Radmila Vasić upitala da li se povećanje plata odnosi i na nameštenike; da li im je do sada isplaćivan dodatak za ostvarene rezultate rada četiri puta godišnje do 50% od plate. U vezi sa parkingom za bicikle napomenula je da deo koji se bude predvideo za tu namenu bude usklađen sa arhitektonskim rešenjem zgrade Narodne skupštine.

Generalni sekretar je pojasnio da su sredstva za parkiranje bicikala i trotineta predviđena u stavci 512 budžeta; da se povećanje plata odnosi na sve državne službenike, kao i na nameštenike i narodne poslanike. U vezi sa kvartalnom isplatom dodataka za nameštenike, rekao je da je nakon dužeg vremena ostvarena ušteda određenih sredstava i da je praksa da se taj dodatak nameštenicima isplaćuje krajem godine.

Na predlog predsednika, Odbor je većinom glasova, doneo Odluku o utvrđivanju Predloga Skupštinskog budžeta za 2023. godinu u visini od 2,853.101,000 dinara u tekstu koji je dostavljen. Naveo je i da će Predlog skupštinskog budžeta za 2023. godinu, u skladu sa Zakonom o Narodnoj skupštini i Poslovnikom, dostaviti na mišljenje Ministarstvu finansija odmah po završetku sednice.

**Četvrta tačka dnevnog reda:** Razmatranje Predloga odluke o izmeni i dopuni Odluke o obrazovanju i načinu rada konkursne komisije za sprovođenje internog i javnog konkursa za popunjavanje radnih mesta u Službi Narodne skupštine koji je podneo generalni sekretar.

Predsednik Odbora je napomenuo da je generalni sekretar uputio Odboru predlog izmene i dopune Odluke o obrazovanju i načinu rada konkursne komisije za sprovođenje internog i javnog konkursa za popunjavanje radnih mesta u Službi Narodne skupštine. Ukazao je da je Odbor osnovnu Odluku doneo na 36. sednici održanoj 28. jula 2021. godine, u skladu sa ovlašćenjem iz tačke 19. Odluke o organizaciji i radu Službe Narodne skupštine; da se izmena i dopuna odluke predlaže zbog potrebe da se izborni postupak u Službi Narodne skupštine racionalizuje i unapredi.

Diskusije nije bilo.

Na predlog predsednika, Odbor je većinom glasova, doneo Odluku o izmeni i dopuni Odluke o obrazovanju i načinu rada konkursne komisije za sprovođenje internog i javnog konkursa za popunjavanje radnih mesta u Službi Narodne skupštine, u tekstu koji je dostavljen.

**Peta tačka dnevnog reda:** Davanje saglasnosti na Pravilnik o izmenama i dopunama Pravilnika o unutrašnjem uređenju i sistematizaciji radnih mesta

Predsednik Odobora je ukazao da je generalni sekretar dostavio Pravilnik o izmenama i dopunama Pravilnika o unutrašnjem uređenju i sistematizaciji radnih mesta, radi davanja saglasnosti; da se izmene odnose na sadržinu obrazaca kompetencija za obavljanje poslova za svako radno mesto, imajući u vidu da je članom 36. Uredbe o određivanju komptencija za rad državnih službenika propisano de će se pravilnici uskladiti sa odredbama Uredbe, najkasnije do 31. oktobra o.g. Takođe je napomenuo da je tačkom 11. Odluke o organizaciji i radu Službe Narodne skupštine predviđeno da na pravilnik o unutrašnjem uređenju i sistematizaciji radnih mesta u Službi Narodne skupštine, koji donosi genralni sekretar Odbor daje saglasnost.

Diskusije nije bilo.

Na predlog predsednika, Odbor je većinom glasova, dao saglasnost na Pravilnik o izmenama i dopunama Pravilnika o unutrašnjem uređenju i sistematizaciji radnih mesta, koji je 31. oktobra 2022. godine doneo generalni sekretar.

**Šesta tačka dnevnog reda:** Razmatranje zahteva generalnog sekretara Narodne skupštine za pribavljanje saglasnosti za zasnivanje radnog odnosa na neodređeno vreme u Službi Narodne skupštine

Predsednik Odbora je upoznao članove da je generalni sekretar uputio Odboru zahtev za pribaljanje saglasnosti za zasnivanje radnog odnosa na neodređeno vreme sa 35 novih lica u 2023. godini. Napomenuo je da je Zakonom o budžetskom sistemu, članom 27k propisano da o zahtevima za zapošljavanje lica u Službi Narodne skupštine i u drugim nezavisnim državnim organima (Zaštitnik građana, Poverenik za zaštitu ravnopravnosti, Državna revizorska institucija i drugi), odlučuje odbor Narodne skupštine nadležan za administrativno-budžetska pitanja. Jedan od uslova je da organ ima obezbeđena sredstva za isplatu plata za ta lica. Potreba za zapošljavanjem 35 lica na neodređeno vreme proizilazi iz razloga da Služba Narodne skupštine nastavi sa kontinuiranim razvojem, kao i radi unapređenja kvaliteta i modernizacije rada, prevashodno u cilju pružanja adekvatne stručne podrške narodnim poslanicima u obavljanju njihove funkcije u skladu sa najboljom parlamentarnom praksom, vodeći računa pri tome o kadrovskoj popunjenosti Službe Narodne skupštine.

Diskusije nije bilo.

Na predlog predsednika, Odbor je većinom glasova doneo Odluku o davanju saglasnosti za zasnivanje radnog odnosa sa novim licima na neodređeno vreme u Službi Narodne skupštine u 2023. godini prema strukturi iz zahteva.

\*\*\*

Sednica je završena u 12,25 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov